Jw ersamen vorsichtigen vnde wolduchtigen wisen mannen vnde heren borghermesteren vnde radmannen der stad Reuel, vnsen besundergen guden vrundes, do wy borghermestere vnde radmanne der stad Abo na vnsen vruntliken grote myt vormoghen alles gudes witlik, openbar betugende jn vnde myt dessen breue, dat vor vns ghewesen is jn sittende stole vnses rades jn deme jare na vnses Heren ghebort mcd° jn deme eyn vnde negenstigen jare, des midwekens vor sunte Juriens daghe, de ersame bescheden man Siffrit Kwrin, vnses rades medekumpan vnde borghermestere, vnde hadde myt sik desse beschedene mans, vnser stad medeborghere, alse by namen Haken Peterssone, Siffrit Laurenssone, Koutes Steffen, Peter Symonssone, Mathias Grote vnde Jonis Mwre; desse bekanden vnde apenbar to stunden vor vns, dat selighe Peter Langh, borgher to Reuelle, koffte redeliken vnde rechtliken eyn verde part schepes van dessen vorbenomeden Siffrith Kwrin vor sestich mark vnde hundert Rigesch; dar vpp heft vorg. Peter betalet twintich mark Rigesch. War vmme wy juwe ersamicheyt vruntliken vnde leffliken bidden, dat juwe ersamicheyt wol wille don vmme Godes willen vnde vmme der rechtuerdicheyt willen vnde helpen vorbero&#x0364;rden Siffrit, dat eme wedderuare alse vele also recht is van Peter Langx eruen; welk wy alle tyd gerne wol vorschulden willen jn sulker mate edder groteren, war wy konen vnde moghen. Jn tuchnisse der warheyt so hebbe wy vnser stad jnghesegel witliken ruggelinges vppe dessen breff laten drukken, de ghegeuen vnde schreuen is to Abo na Christi vnses Heren ghebord dach vnde jare also vorgheschreuen steyt.